FI Euroopan unionin virallinen lehti CE 70/38

(2004/C 70 E/042)

KIRJALLINEN KYSYMYS E-1356/03

esittäjä(t): Margrietus van den Berg (PSE) komissiolle

(10. huhtikuuta 2003)

Aihe: Jokialueiden hallinnointia koskevat kansainväliset suunnitelmat

Eräät Alankomaiden ja Saksan paikalliset ja alueelliset viranomaiset sekä Alankomaiden parlamentin edustajat kävivät työvierailulla Alankomaissa sijaitsevalla Ooypolderin ja Duffeltin alueella. Vierailun yhteydessä kysymyksen laatija osallistui keskusteluun, joka koski Rein-joen tulvaveden keruuta. Alankomaiden hallitus on tehnyt hallinnointisuunnitelman Alankomaiden osuudelle, vaikka Reinin virtausalue jatkuu vielä pitkälle.

1. Onko komissio valmis vesipuitedirektiivin 2000/60/EY (1) mukaisesti aktiivisesti edistämään, että Saksan ja Alankomaiden alueelliset viranomaiset tekevät yhteisen jokien hallinnointia koskevan suunnitelman? Onko komissio myös valmis myöntämään tukea, jos kyseiset jäsenvaltiot hakevat sitä?

2. Onko komissio kanssani samaa mieltä, että puitedirektiivissä olisi oltava veden laadun lisäksi myös veden määrää koskevat säännökset, joissa otetaan huomioon ekologiset näkökohdat ja että Euroopan tasolla on perustettava eurooppalainen vesiviranomainen?

3. Jos komission on samaa mieltä, ryhtyykö se myös toimiin edistääkseen asianmukaisten alueellisten ja paikallisten viranomaisten ja kansalaisyhteiskunnan järjestöjen osallistumista kyseisen vesiviranomaisen hallinnointisuunnitelmiin?

Margot Wallströmin komission puolesta antama vastaus

(5. kesäkuuta 2003)

Laajamittainen rajat ylittävä ja monikansallinen yhteistyö tulvantorjunnan ja tulvasuojelun aloilla on jo käynnissä sekä itse jokialueiden että Euroopan tasolla. Kysyjän mainitsemat Alankomaiden ja Saksan rajalla olevat alueet ovat oivallinen esimerkki tällaisesta rajat ylittävästä yhteistyöstä, suunnittelusta ja toiminnasta Rein- ja Maas-jokien valuma-alueilla.

Kansainvälinen Reinin suojelukomissio hyväksyi vuonna 1998 Rotterdamissa pidetyssä ministerikokouksessa Reinin tulvia koskevan toimintasuunnitelman, jota parhaillaan pannaan täytäntöön, ja tulvantorjunta ja tulvasuojelu ovat äskettäin allekirjoitettujen Maas- ja Schelde-jokia (2) koskevien uusien yleissopimusten keskeisiä osia. Rajat ylittävää yhteistyötä on myös Elben, Tonavan, Oderin ja Schelden valuma-alueilla, ja tulvantorjunta on yksi näiden valtioiden rajat ylittäviä jokia koskevien yleissopimusten säännöissä määriteltyjä tavoitteita.

Tämän rajat ylittävän valuma-alueita koskevan yhteistyön ohella komissio, jäsenvaltiot ja ehdokasvaltiot ovat aloittaneet — vesipolitiikan puitedirektiivin (3) muodollisten rajojen ulkopuolella — laajan yhteistyön tulvien ennustamiseksi, torjumiseksi ja vaikutusten lieventämiseksi. Tietojen, asiantuntemuksen ja kokemuksen vaihdon perusteella laaditaan vuoden 2003 aikana yhteinen asiakirja parhaista käytännöistä tulvien ennustamiseksi, torjumiseksi ja vaikutusten lieventämiseksi. Komissio on myös laatimassa monialaista aloitetta, jonka kohteena ovat ympäristöriskit (metsäpalot, maanjäristykset, tulvat ja tekniset riskit). Aihetta koskevan komission tiedonannon odotetaan valmistuvan vuoden 2003 ensimmäisellä puoliskolla. Komissio harkitsee mahdollisen lainsäädäntökehyksen tarvetta ja laajuutta tästä tiedonannosta käytävän keskustelun ja parhaita käytäntöjä koskevan vertailun perusteella. Samaan aikaan komission yhteinen tutkimuskeskus on kehittänyt välineen Oder-joen valuma-alueen tulvien ennustamiseksi ja mallintamiseksi. Tätä välinettä on nyt tarkoitus soveltaa ja käyttää myös Elben ja Tonavan valuma-alueisiin.

Tulvantorjuntaan ja tulvasuojeluun liittyvää rajat ylittävää ja monikansallista yhteistyötä edistetään ja tuetaan taloudellisesti myös yhteisön rahoitusvälineillä. Kysyjän mainitseman Saksan ja Alankomaiden raja-alueen osalta voidaan todeta, että monikansallinen IRMA-aloite (Interreg Rhine Maas Activities) on juuri saatu menestyksekkäästi päätökseen. Sen monikansallisena yhteistyönä toteutettuun suunnitteluun ja täytäntöönpanoon osallistuivat Belgian, Saksan, Ranskan, Luxemburgin, Alankomaiden ja Sveitsin kansalliset, alueelliset ja paikallisyhteisöjen tasot. Yhteisön rahoitusta on saatu Euroopan aluekehitys- rahastosta (EAKR) Interreg-yhteisöaloitteelle myönnettynä tukena. Rein- ja Maas-jokien alueiden tulvantorjuntaan ja tulvasuojeluun ja liittyviin toimiin on myönnetty EAKR:sta yli 140 miljoonaa euroa, joten investoinnin kokonaissumma on yli 400 miljoonaa euroa. Tämän monikansallisen yhteistyön yhteydessä tehdyt havainnot ja siitä saadut myönteiset tulokset on juuri esitelty Düsseldorfissa 11. huhtikuuta 2003 pidetyssä kokouksessa, johon osallistuivat Saksan ja Alankomaiden ministeriöt, alueet ja vesiasioita käsittelevät lautakunnat, sekä nimellä ”Hoogwater dreigt … samen sterk!/Impeding floods … united we stand!” julkaistussa kirjasessa, johon on kirjoittanut esipuheen Alankomaiden asunto-, aluesuunnittelu- ja ympäristöministeri H. Kamp. IRMA-ohjelmalla aloitettua työtä jatketaan rakennerahastojen nykyisellä ohjelmakaudella (2000—2006) Interreg III -yhteisöaloitteeseen kuuluvassa Luoteis-Eurooppa-ohjelmassa. Tätä ohjelmaa varten on varattu noin 92,3 miljoonaa euroa, josta 46,2 miljoonaa euroa tulee EAKR:ltä tulvantorjuntaan ja tulvasuojeluun kuuluviin tulvavahinkojen estämistä (4) koskeviin toimenpiteisiin.

Maaseudun kehittämistä koskevan asetuksen (EY) N:o 1257/1999 (5) 33 artiklan mukaan Euroopan maatalouden ohjaus- ja tukirahastosta (EMOTR) voidaan myöntää tukea vesivarojen hoitoon, mihin voisivat kuulua tulvantorjuntaan liittyvät toimenpiteet. Tämän asetuksen nojalla on myös mahdollista ottaa käyttöön välineitä, joilla maa- ja metsätalouden tuotantomahdollisuuksia voidaan varjella luonnononnettomuuksilta. Jäsenvaltiot voivat sisällyttää nämä toimenpiteet maaseudun kehittämistä koskeviin suunnitelmiinsa. Toimivaltaiset viranomaiset voivat tehdä rajat ylittävää yhteistyötä tällaisten toimenpiteiden suunnittelemiseksi ja toteuttamiseksi osana tulvien estämistä koskevaa kokonaissuunnitelmaa.

(1) EYVL L 327, 22.12.2000, s. 1.

(2) Uudet kansainväliset yleissopimukset Maas-joen ja Schelde-joen suojelemiseksi, allekirjoitettu Gentissä 3. joulukuuta 2002; Maas: http://www.cipm-icbm.be/accord.asp; Schelde: http://www.icbs-cipe.com/NL/d_frameset.htm.

(3) Vaikka vesipolitiikan puitedirektiivillä halutaan myötävaikuttaa tulvien ja kuivuuden vaikutusten lieventämiseen (vrt. 1 artiklan e alakohta), siinä ei sinänsä aseteta tulvantorjuntaa ja tulvasuojelua koskevia toiminnallisia tavoitteita, ei ainakaan perustamissopimuksen 175 artiklan 1 kohdassa vahvistetun oikeusperustan mukaisesti; Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista (EYVL L 327, 22.12.2000).

(4) http://www.nweurope.org.

(5) Neuvoston asetus (EY N:o 1257/1999, annettu 17 päivänä toukokuuta 1999, Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta (EYVL L 160, 26.6.1999).